《喜雨》
宋代·杜范

凄其望云汉，旱饥何频年。
去岁秋后雨，沟壑仅少年。
春耕问菑畲，馌妇多嘉言。
夏耘喜优渥，驿驿生翠烟。
不雨亭几日，已复忧亏愆。
伤弓慨心事，过计乃不然。
风雷变俄顷，肤寸速九天。
夜坐听倾倒，朝起望渺绵。
时哉此甘霔，不后亦不先。
我无负郭资，墨突非所怜。
但原时丰登，有粟均里廛。
岁晚称寿觞，一笑生春妍。
彼苍其或者，副此心拳拳。
拜赐盈百室，敬诵良耜篇。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。